Helsetilsynet opprettet 8. november i fjor tilsynssak mot Arendal og Lillesand kommune. Kommunene har unnlatt å behandle søknader om institusjonsplass når de ikke har hatt ledige plasser.

Dette er et brudd på Kommunetjenesteloven, mener Helsetilsynet.

19 kommuner bryter loven

Men de to kommunene er langt fra alene om denne praksisen, viser undersøkelser TV 2 har gjort. Ved hjelp av anonymiserte data fra det individbaserte nasjonale helseregisteret (IPLOS-registeret) har TV 2 funnet 17 kommuner med tilsvarende rutiner.

Oversikt over kommunene finner du her.

Les også: Innvilger søknader uten å gi sykehjemsplass

KAN IKKE HA DET SÅNN: Direktør Lars E. Hanssen i Statens helsetilsyn mener det hersker en ukultur i flere norske kommuner. (Foto: TV 2)

Helsetilsynet mener TV 2s funn dokumenterer en ukultur i kommunene.

– Det er en ukultur. De bryter loven og sånn kan vi ikke ha det, sier direktør i Statens helsetilsyn Lars E. Hanssen til TV 2.

Få klager

I forbindelse med TV 2 Nyhetenes saker om eldre i kø for å få en sykehjemsplass, har både Helsetilsynet og Jens Stoltenberg gjentatte ganger oppfordret de som ikke får sykehjemsplass om å klage til Helsetilsynet. Helsetilsynet mottar få klager på avslag om sykehjemsplass. Men de som klager, får ofte medhold.

Men så lenge kommunene ikke fatter vedtak, har pasienten heller ikke noe avslag å klage på.

– Det må være sånn at hvis du søker, så skal søknaden bli behandlet. Hvis du ikke får sykehjemsplass, så skal du få et avslag. Og det avslaget kan du klage på. Men hvis man ikke får et avslag, har man ikke noe å klage på, sier Hanssen.

LES OGSÅ: Kåre fikk blomster, men ikke sykehjemsplass

Uenig

MENER TILBUDET ER FORSVARLIG: leder for brukerkontoret i Stjørdal, Anne Mari Granhaug. (Foto: Øyvind Hermstad/ TV 2)

Stjørdal kommune er en av kommunene som fatter vedtak først når kommunen har en ledig plass å tilby. Leder for brukerkontoret i Stjørdal kommune, Anne Mari Granhaug, er ikke enig i at praksisen hindrer pasienten å klage.

– Det vi gjør i slike tilfeller er at vi øker hjelpen i hjemmet. Og da kan du jo klage på det. Du kan klage på at du ikke får nødvendig helsehjelp. Hvis vi ikke da har sykehjemsplass må vi sende den søknaden til Helsetilsynet. Så må de vurdere om det at vi ikke har gitt sykehjemsplass er urimelig i henhold til kommunehelsetjenesteloven. Det er slik vi har praktisert det, sier Anne Mari Granhaug til TV 2.

LES OGSÅ: Krf mener regjeringen gjør ordførere til eldresyndebukker

– Ikke til å leve med

Statens helsetilsyn har videresendt TV 2s oversikt til Helsetilsynet i fylkene.

– Når vi påpeker dette så retter kommunene det. Det er ikke til å leve med å komme på denne listen som viser at man bryter loven. Det at TV 2 har fanget opp dette og gått videre synes vi er veldig positivt, sier Hanssen.

LES OGSÅ: Disse kommunene har ingen sykehjemskø